b'\n_START_ARTICLE_\nYmp\xc3\xa4rist\xc3\xb6ahdistus\n_START_PARAGRAPH_\nYmp\xc3\xa4rist\xc3\xb6ahdistus tarkoittaa vaikeita tuntemuksia ymp\xc3\xa4rist\xc3\xb6ongelmiin liittyen. Ymp\xc3\xa4rist\xc3\xb6tuhot ja niiden uhka aiheuttavat monissa ihmisiss\xc3\xa4 ahdistusoireita, pelkoa ja huolta. Ymp\xc3\xa4rist\xc3\xb6ahdistuksen oireet muodostavat skaalan. Yhdess\xc3\xa4 p\xc3\xa4\xc3\xa4ss\xc3\xa4 ovat vakavat psykosomaattiset oireet. Toisessa p\xc3\xa4\xc3\xa4ss\xc3\xa4 ovat ep\xc3\xa4m\xc3\xa4\xc3\xa4r\xc3\xa4iset levottomuuden sek\xc3\xa4 alakulon tuntemukset. Keskeinen osa ymp\xc3\xa4rist\xc3\xb6ahdistusta on ilmastonmuutokseen liittyv\xc3\xa4 ilmastoahdistus._NEWLINE_Ymp\xc3\xa4rist\xc3\xb6ahdistusta on tutkittu kasvavassa m\xc3\xa4\xc3\xa4rin 2000-luvulla. Osa tutkijoista k\xc3\xa4ytt\xc3\xa4\xc3\xa4 ahdistus-termi\xc3\xa4 ja toiset m\xc3\xa4\xc3\xa4rittelev\xc3\xa4t samankaltaiset ilmi\xc3\xb6t esimerkiksi distressiksi tai huoleksi. Er\xc3\xa4iss\xc3\xa4 maissa on keskusteltu selv\xc3\xa4sti enemm\xc3\xa4n ymp\xc3\xa4rist\xc3\xb6ahdistuksesta, kun taas toisissa maissa ilmi\xc3\xb6t\xc3\xa4 ei ole julkisesti tunnustettu. K\xc3\xa4yt\xc3\xa4nn\xc3\xb6n tutkimusta on tehty etenkin Australiassa, Ruotsissa (klimat\xc3\xa5ngest) ja Yhdysvalloissa. Suomeksi ilmestyi ensimm\xc3\xa4inen teos ymp\xc3\xa4rist\xc3\xb6ahdistuksesta syksyll\xc3\xa4 2017: Panu Pihkalan kirja P\xc3\xa4in helvetti\xc3\xa4? Ymp\xc3\xa4rist\xc3\xb6ahdistus ja toivo.'